Lietuvos ir Nepalo santykiai

Lietuvos ir Nepalo santykiai – dvišaliai tarptautiniai santykiai tarp Lietuvos ir Nepalo. Nepalas Lietuvos nepriklausomybę pripažino 1991 m. rugsėjo 10 d., o diplomatiniai santykiai užmegzti 2005 m. vasario 8 d.

Lietuvoje 2022 m. pradžioje gyveno 36 Nepalo piliečiai.

Abi šalys yra Jungtinių Tautų narės.

Lietuvai atstovauja nepaprastasis ir įgaliotasis ambasadorius, reziduojantis Indijoje, Nepalui – nepaprastasis ir įgaliotasis ambasadorius, reziduojantis Danijoje. Vilniuje veikia Nepalo Federacinės Demokratinės Respublikos garbės konsulatas. Katmandu veikia Lietuvos garbės konsulatas.

Santykių istorija

Pirmieji kontaktai 
Vienas pirmųjų Nepalą aplankiusių lietuvių – 1934 m. tai padaręs keliautojas keliautojas ir antropologas Antanas Poška, vėliau kelionės įspūdžius aprašęs savo knygoje.

Yra duomenų, kad Baltijos valtybes aneksavus Sovietų Sąjungai, okupacijos metais Nepalas palaikė ryšius su Lietuvos diplomatinėmis atstovybėmis.

Santykiai po 1991 m. 
Nors Nepalas Lietuvos nepriklausomybę pripažino 1991 m. rugsėjo 10 d., dar prieš Lietuvai tampant JTO nare, o santykius svarstyta užmegzti nuo 1992 metų., diplomatiniai santykiai užmegzti tik 2005 m. vasario 8 d. Kita vertus, Lietuvos garbės konsulas Nepale buvo paskirtas dar 2001 m., tačiau pats konsulatas Katmandu buvo atidarytas tik 2017 m. Lietuvos garbės konsulu paskirtas Šovakaras Neupanė, o atidarymo ceremonijoje dalyvavo Nepalo užsienio reikalų ministras dr. Prakašas Saran Mahatas, Nepalo politikai bei verslo atstovai.

2011 m. Katmandu rengtuose Lietuvos-Nepalo Kino festivalio renginiuose dalyvavo Lietuvos Respublikos ambasadorius Indijoje Petras Šimeliūnas, vizito metu susitikdamas su Nepalo parlamento ir vyriausybės nariais.

2015 m. Lietuva akreditavo savo pirmąjį ambasadorių Nepalui. Juo tapo nepaprastasis ir įgaliotasis ambasadorius Indijoje Laimonas Talat-Kelpša. Nepalas savo pirmąjį ambasadorių Lietuvai akreditavo 2018 m. Juo tapo Juba Nathas Lamsalas, nepaprastasis ir įgaliotasis ambasadorius Danijoje.

2020 m. sausio 24 d., Vilniuje esančiame Visorių informacinių technologijų parke atidarytas Nepalo garbės konsulatas, o garbės konsulu tapo Darius Montvila.

Švietimo, mokslo ir technologiniai mainai ir kultūrinis bendradarbiavimas 
Tarp Lietuvos ir Nepalo kol kas glaudžiau vystomas kultūrinis bendradarbiavimas ir technologiniai mainai nei politiniai dvišaliai santykiai, kurie išlieka labai riboti. 1976 m. lietuvių kalba išleistas nepaliečių pasakų rinkinys „Bežadė karalaitė“. 1990 m. Vytautas Narvilas išleido knygą „Einu į Nepalą“, kurioje aprašė Nepalo kelią į nepriklausomybę, nepaliečių papročius ir mąstyseną.

Lietuviškos kelionių agentūros organizuoja keliones iš Lietuvos į Nepalą. 2011 m. gegužės 13-15 d. Nepalo sostinėje Katmandu vyko pirmasis Lietuvos-Nepalo kino festivalis. Festivalio organizatoriai – Lietuvos ambasada Indijoje ir Nepalo Pavilion kompanija, jo metu parodyti lietuviški filmai Arūno Matelio “Prieš parskrendant į žemę”, Audriaus Stonio ir Arūno Matelio “Skrydis per Lietuvą arba 510 sekundžių tylos”, Kristinos Buožytės “Kolekcionierė”, Tomo Donelos “Atsisveikinimas”, Kristijono Vildžiūno “Aš esi tu”, Raimundo Banionio filmas „Vaikai iš Amerikos viešbučio“. 2015 m. lapkričio 9 d. Katmandu įvyko tekstilės menininkių “Baltų kandžių” veltinio projekto „Mandala“ pasirodymas (moderniojo šokio „mandalą“ atliko lietuvių šokėjos Kristina Dolinina ir Marija Vojevudzkaja). Tarp dalyvavusių svečių buvo ir Nepalo viceprezidentas. 2016 m. Nepale lankėsi ir Lietuvos garbės konsulo Nepale priimtas buvo dailininkas Saulius Kruopis, o Lietuvoje – lingvistas Radhunatas Adhikaria, surengęs Vilniuje viešą paskaitą apie lietuvių ir nepaliečių kalbų panašumus.

Lietuvos visuomenė prisideda prie humanitarinės pagalbos Nepalui organizavimo. 2015 m. Lietuvos alpinizmo asociacija paskelbė surinkusi 6311 eurų paramos Nepalui. 2021 m. Lietuvos Vyriausybė priėmė nutarimą skirti 50 tūkst. eurų Nepalui, šiam kenčiant nuo Covid-19 pandemijos padarinių. Lietuvos aukštojo mokslo įstaigose yra studijuojančių nepaliečių studentų.

Ekonominiai santykiai 
2020 m. duomenimis, prekybos apyvarta tarp Lietuvos ir Nepalo siekė 2,95 mln. eurų, o Nepalas buvo 114-as pagal prekybos apimtis Lietuvos prekybos partneris.

Prekybos balanse vyrauja eksportas iš Lietuvos į Nepalą.
 	
 Eksportas sudaro 2,89 mln. eurų; Nepalas yra 108-as pagal prekybos apimtis eksporto partneris.
 Importas sudaro 65,5 tūkst. eurų; Nepalas yra 117-as pagal prekybos apimtis importo partneris. Daugiausiai importuojami produktai: dirbiniai iš netauriųjų metalų (37%); kava, arbata, prieskoniai (24%); eteriniai aliejai, kosmetikos ir parfumerijos preparatai (10%); megzti, nerti drabužiai (9%), mediena ir jos dirbiniai, medžio anglys (4%).

2020 m. duomenimis, Nepalo tiesioginių užsienio investicijų dydis Lietuvoje siekia 220 tūkst. eurų. Tuo tarpu Lietuvos tiesioginių investicijų Nepale 2020 m. užfiksuota nebuvo.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 nuo 2018 m. – Juba Nathas Lamsalas, pirmasis Nepalo ambasadorius Lietuvai (reziduoja Kopenhagoje)

Pasiuntiniai Nepalui 
 2015–2018 m. – Laimonas Talat-Kelpša, pirmasis Lietuvos ambasadorius Nepalui (rezidavo Naujajame Delyje)
 nuo 2018 m. rugsėjo mėn. – Julius Pranevičius (reziduoja Naujajame Delyje)

Šaltiniai

Literatūra

Nuorodos 
 Nepalas | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Nepalas | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Nepalas